Il-Ħadd, 7 ta' Jannar 2018: Vanġelu (Mt 2. 1-12): Il-kelma "Epifanija" tfisser manifestazzjoni ta' xi ħadd fl-għoli, e.g. tal-Preżenza Divina. Meta l-allat Griegi kienu jinżlu qalb il-bnedmin u jrebbħuhom xi gwerra, kienu jgħidu li seħħet epifanija tal-allat. L-Insara tal-Lvant aktar kienu jiċċelebraw il-magħmudija ta' Ġesu milli t-twelid, għax hemm Ġesu aktar wera ruħu fil-beraħ. F'epifanija suppost ikun hemm dehra straordinarja. Ma kien hemm xejn minn dan f'tarbija mgeżwra fi ftit faxex ġo maxtura. Imma din kien tassew Epifanija għax b'dan il-mod Ġesu ried juri l-imħabba t'Alla. Is-silta tal-lum tippreżentalna żewġ gruppi ta' nies: il-Maġi u l-politiċi. Għal ħafna snin l-Insara ilhom juru interess kbir fil-Maġi, isaqsu kemm kienu, minn fejn ġew, x'sar minnhom wara, fejn huma midfunin. Ħafna qisuhom nħala rejiet, għax assoċjawhpm ma' Isaija 49 jew Salm 72: "Ir-re ta' Saba u Seba jiġu jġibulu r-rigali u jagħtuh qima." Billi jissemmew tlett rigali, qatgħuha li l-Maġi kienu tlieta. L-ismijiet aktarx ġejjin minn możajk li hemm f'Kora, Istambul, fejn il-maġi jidhru rikbin iż-żwiemel (għax fit-Turkija ma kontx issib iġmla), u resqin għand Erodi. Tidher ukoll l-istilla, li ggwidathom. Melkjor jidher anzjan, b'xagħar u daqna bajda, u se joffri d-deheb. Baltażar jidher raġel matur, b'ġilda skura, u se joffri mirra. Gaspare, l-aktar żagħżugħ, bla daqna, b'ġilda roża, se joffri l-inċens. Jirrappreżentaw it-3 etajiet tal-bniedem u t-3 razez li ħarġu minn ulied Noe'. Il-messaġġ għalina hu li, hi x'inhi l-eta' u r-razza tiegħek, xorta jiħtiġlek tfittex il-kewkba li turik id-dawl li jagħti sens lil ħajtek. L-istilla. L-astronomi matul is-snin studjaw bir-reqqa il-kitbiet antiki biex jiskopru x'kienet. Ma setgħetx kienet il-kometa ta' Halley għax din dehret 12-il sena BC, waqt li Ġesu twieled fis-sena 7 BC. Padre La Grage, biblista, meta ra dil-kometa fil-1911, fehem li l-kewkba ta' Betlehem ma ssibiex fil-firmament imma fl-Iskrittura. Fil-ktieb tan-Numri nsibu l-istorja tar-re Balak li jsejjaħ saħħar, Balgħam, biex jisħet il-popu Lhudi. Minn flok jagħmel hekk, Balgħam ibassar: "Qiegħed naraha, imma mhux għalissa, nilmaħha, imma mhux fil-qrib. Għad titla' kewkba minn Ġakobb, u jqum xettru minn Israel..... u jaħkem bniedem ġej minn Gakobb" (Num. 24. 17-19). Mela l-istilla hija re ta' Israel li għad jaħkem b'saltna ġdida fuq id-dinja kollha. L-awtur tan-Numri aktarx kellu f'moħħu r-re Ġosija. Imma meta għaddew is-snin u kollox baqa' kif kien, il-poplu reġa' beda jistenna d-dehra ta' din l-istilla, Meta dehret, il-Maġi baqgħu msaħħra bid-dija tagħha. Qalbhom ħebrithom li din se turihom it-triq fejn twieled ir-re li se jwaqqaf saltna ta' paċi li se tieħu post is-saltniet qodma tal-gwerer u oppressjoni. Il-Maġi jirrapreżentaw lil dawk kollha li ġew imdawlin u msaħħrin minn din il-Kewkba li hi Ġesu ta' Nazaret: "... Dawl li jdawwal il-ġnus" (Xmun). L-Epifanija tal-Mulej hija proprju dan id-dawl li Ġesu ġabilna biex nagħrfu li Alla huwa Mħabba. Il-Maġi (a) jerfgħu għajnejhom lejn is-sema biex jikkontemplaw il-ħolqien u għax kellhom ħjiel li dan id-dawl se jidher; (b) kienu jaħsbu fuq il-ħwejjeġ banali li jinkwetaw lill-bniedem, u bdew ifittxu dak li jagħti sens lill-ħajjithom; (ċ) ma baqgħux passivi, imma ċċaqalqu u telqu għal għonq it-triq. Ma kkuntentawx bl-immaġini antiki t'Alla li jwasslu lil wieħed biex ma jadurahx. Ma kinux jafu min hu dan id-dawl ġdid. Kellhom ħerqa kbira li jsibu l-verita dwar Alla u, meta jsibuh, iqimuh u jadurawh. Il-Maġi jiltaqgħu ma' grupp ta' nies li kienu opposti għall-fehmiet tagħhom: "Erodi u Ġerusalem kollha tħawdu." Dal-grupp jirrapreżenta dawk kollha marbutin mas-siġġu tal-poter jew ma' sistema reliġjuża tal-antik u li ma jridux jiċċaqalqu minnha. Dan id-Dawl ġdid jagħtihom fastidju u ma jilqgħuhx. Dawn huma nies drogati u fis-sakra tal-poter, rebgħa u vanita'(arani!). Erodi qatel xi 12-il ruħ tal-familja li kienu theddida għat-tron tiegħu. Mhux ta' b'xejn ħassu mhedded minn re ta' Israel ġdid. Ġerusalemm ukoll, i.e. il-post tal-istituzzjoni politika u reliġjuża, fejn id-dawl tal-istilla ma tistax titħalla tiddi. In fatti il-Maġi ma rawhiex aktar il-kewkba meta daħlu Ġeusalemm. Reġgħu bdew jarawha kif ħarġu mill-belt. Min jibqa' marbut ma' politika u reliġjon bħal dik ta' Ġerusalemm, ma jħallix il-kewkba tiddi f'ħajtu. Erodi jiġbor il-qassisin u l-iskribi biex isir jaf dwar dar-re ġdid. Dawn kellhom f'idejhom l-Iskrittura li offritilhom iċ-ċans tad-deheb biex jindmu mill-passat tagħhom u jilqgħu fosthom id-Dawl. Anki Erodi seta' jisgħob bih ta' tant tixrid ta' demm u jaċċetta dis-saltna ġdida. Hu miet tlett snin wara, ħamest ijiem wara li qatel ieħor mit-tfal tiegħu. ".... u meta ssibuh, anki jien niġi nadurah." Min hu maħkum mill-poter, jaħdem fid-dlam, bil-moħbi u bil-gideb. Id-dawl hu l-għadu tiegħu. Ma jafda 'l ħadd. Il-Maġi telqu minn Ġerusalemm u. kif raw il-kewkba, imtlew b'ferħ kbir. Fejn waqfet, daħlu jaduraw lit-tarbija. Israel (bil-Lhudi hu nom femminili) fl-Iskrittura kien meqjuż bħala l-poplu magħżul tad-Divinita' Rjali, poplu ta' saċerdoti, u l-Għarusa tal-Għarus Divin. It-tlett rigali kienu jixirqu lill-poplu bħal dan, imma llum qed jiġu offruti lill-poplu ġdid t'Alla – il-poplu tas-Salta l-Ġdida, il-poplu Nisrani, i.e. kull min jaċċetta dan id-Dawl f'ħajtu. Dan il-poplu se jkollu wkoll il-karatteristiċi tal-poplu Lhudi. Id-deheb hu rigal xieraq għar-rejiet, l-inċens għas-saċerdoti, u l-mirra kienet il-fwieħa li bih kienet tiddandan l-Għarusa.
Lectio Divina fis-Solennità tal-Epifanija tal-Mulej